บีอาร์ทีพร้อมเปิดให้บริการ 15 พ.ค.นี้
กรุงเทพธนาคม ได้รับคัดเลือกเป็นผู้เดินรถบีอาร์ที ประกาศพร้อมเปิดบริการ 15 พ.ค.นี้แน่นอน
10 ก.พ. 2553

กรุงเทพธนาคม ได้รับคัดเลือกเป็นผู้เดินรถบีอาร์ที ประกาศพร้อมเปิดบริการ 15 พ.ค.นี้แน่นอน
นายประพันธ์พงศ์ เวชชาชีวะ ประธานกรรมการ บริษัท กรุงเทพธนาคม เปิดเผยว่า ได้ลงนามสัญญาจ้างผู้เดินรถและจัดหารถโดยสารประจำทางด่วนพิเศษ (บีอาร์ที) สายช่องนนทรี-ราชพฤกษ์ ระหว่างบริษัท กรุงเทพธนาคม กับบริษัท ระบบขนส่งมวลชนกรุงเทพ หรือบีทีเอสซี มูลค่าโครงการ 535 ล้านบาท ระยะเวลาสัญญา 7 ปี
นายประพันธ์พงศ์ กล่าวว่า บริษัท กรุงเทพธนาคม ได้รับความไว้วางใจจาก กทม.ให้เป็นผู้บริหารจัดการเดินรถ บริษัทจะดำเนินงานให้ดีที่สุด และคำนึงถึงประโยชน์สูงสุดของประชาชนเป็นหลัก อย่างไรก็ตาม การเปิดเดินรถช่วงแรกอาจจะเกิดอุปสรรคทางเทคนิคและด้านการจราจรบ้าง 
ด้านนายคีรี กาญจนพาสน์ ประธานกรรมการบีทีเอสซี กล่าวว่า พร้อมจะส่งมอบรถตามสัญญาจำนวนทั้งสิ้น 25 คัน เพื่อเปิดให้บริการในวันที่ 15 พ.ค. ตามนโยบายของ ม.ร.ว. สุขุมพันธุ์ บริพัตร ผู้ว่าราชการกรุงเทพมหานคร (กทม.) ได้อย่างแน่นอน ซึ่งกำหนดส่งมอบรถชุดแรก เพื่อติดตั้งระบบอาณัติสัญญาณในวันที่ 24 เม.ย.จำนวน 10 คัน และวันที่ 30 เม.ย.อีก 15 คัน หลังจากนั้นจึงจะนำมาวิ่งทดสอบระบบต่อไป
ทั้งนี้ คุณสมบัติของรถบีอาร์ทีเป็นรถตอนเดียวยาว 12 เมตร เครื่องยนต์เอ็นจีวีมาตรฐานไอเสียไม่ต่ำกว่ามาตรฐานยูโรทรี ถังบรรจุก๊าซขนาด 900 ลิตร และบรรทุกผู้โดยสารสูงสุด 80 คน ภายในตัวรถยังได้ติดตั้งระบบจีพีเอส กล้องซีซีทีวี และสิ่งอำนวยความสะดวกสำหรับผู้บกพร่องทางร่างกาย